ઉલ્લેખનીય છે કે, ભારત અને અફઘાનિસ્તાન સાથેની વધતી નિકટતા પાકિસ્તાનને હંમેશાથી આંખના કણાની માફક ખૂંચે છે. પાકિસ્તાનની હરકતોને કારણે ભારત માટે ત્યાં સુધી પહોંચવામાં હંમેશા મુશ્કેલીઓ આવતી રહી છે. કારણ કે પાકિસ્તાન ઇચ્છતું જ નથી કે અફઘાનિસ્તાનમાં ભારતની કોઈપણ ભૂમિકા હોય. પાકિસ્તાન દ્વારા હંમેશા એવા આરોપ લગાવવામાં આવી રહ્યા છે કે, ભારત અફઘાનિસ્તાનમાં પોતાની હાજરી ઊભી કરે છે. પાકિસ્તાનમાં અસ્થિરતા ફેલાવી રહ્યું છે. આ પૃષ્ઠભૂમિને ધ્યાનમાં રાખીને પાકિસ્તાનના ભૂમાર્ગનો ઉપયોગ કર્યા વગર સીધેસીધા જ અફઘાનિસ્તાન પહોંચવાની સુવિધા મળે તે ભારત માટે મોટી ઉપલબ્ધિ જ ગણાય. ગુજરાતના કંડલા અને ચાબહાર બંદરગાહનું અંતર ખૂબ જ ઓછું થાય છે. પરિણામે ભારત પોતાની ચીજવસ્તુઓ ઈરાન મારફતે અફઘાનિસ્તાનમાં ખૂબ આસાનીથી પહોંચાડી શકશે અને તેમાં સમય અને નાણાં બન્નેની મોટી બચત થશે. વાત જ્યારે ચાબહાર બંદરની થઈ રહી છે ત્યારે વડાપ્રધાન શ્રી નરેન્દ્રભાઈ મોદીની ઈરાનયાત્રાને યાદ કરવી જરી બની જાય છે. યાત્રા દરમિયાન ઈરાન અને ભારત વચ્ચે ૧૨ સમજૂતીઓ પર મંજૂરીની મહોર લાગી હતી, જેમાં ચાબહાર બંદરના વિકાસ તેમજ ચાબહાર-જાહેદાન રેલમાર્ગ નિર્માણ સમજૂતી મુખ્ય હતી.